На основу члана 2. став 2. Закона о издавању доплатне поштанске марке („Службени гласник РС”, број 61/05) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС и 44/14),

Влада доноси

У Р Е Д Б У

О ИЗДАВАЊУ ДОПЛАТНЕ ПОШТАНСКЕ МАРКЕ

„НЕДЕЉА ЦРВЕНОГ КРСТА”

Члан 1.

На поштанске пошиљке у унутрашњем поштанском саобраћају, осим на пошиљке новина и часописа, плаћа се доплатна поштанска марка „НЕДЕЉА ЦРВЕНОГ КРСТА” од 8. до 15. маја 2016. године.

Марка из става 1. овог члана издаје се у тиражу од 750.000 комада, у апоену у висини од 10 динара.

Члан 2.

Средства од продате доплатне поштанске марке из члана 1. ове уредбе, Јавно предузеће „Пошта Србије”, Београд, уплаћује дневно на рачун прописан за уплату средстава остварених продајом доплатне поштанске марке „НЕДЕЉА ЦРВЕНОГ КРСТА”.

Средства из става 1. овог члана намењују се Црвеном крсту Србије, Београд, Симина бр. 19, а користиће се према програму који доноси корисник тих средстава, на који сагласност даје Влада.

Члан 3.

Начин издавања доплатне поштанске марке регулише се уговором између корисника доплатне поштанске марке из члана 2. став 2. ове уредбе и предузећа које обавља послове продаје доплатне поштанске марке у складу са законом.

Члан 4.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:

У Београду, априла 2016. године

В Л А Д А

|  |  |
| --- | --- |
|  | ПРЕДСЕДНИК  Александар Вучић |

О Б Р А З Л О Ж Е Њ Е

I. ПРАВНИ ОСНОВ ЗА ДОНОШЕЊЕ УРЕДБЕ

Правни основ за доношење ове уредбе садржан је у члану 2. став 2. Закона о издавању доплатне поштанске марке („Службени гласник РС”, број 61/05), којим је прописано да ближу намену, корисника, начин издавања, тираж, висину апоена и временски период издавања доплатне марке утврђује Влада и у члану 17. став 1. и члану 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС и 44/14).

II. РАЗЛОЗИ ЗА ДОНОШЕЊЕ УРЕДБЕ

Законом о Црвеном крсту Србије („Службени гласник РС”, број 107/05) уређено је да је Црвени крст Србије хуманитарна, независна, непрофитна добровољна организација која врши јавна овлашћења утврђена законом и обавља друге послове од јавног интереса у складу са одговарајућим прописима и при њиховом вршењу има положај организације која помаже надлежним државним органима у хуманитарној области.

Црвени крст Србије спроводи програме и активности који произлазе из задатака Међународног покрета, тј. развија солидарност међу људима и организује различите видове међусобне помоћи грађана, заступа Основне принципе Међународног покрета, доноси план за деловање у несрећама, спроводи програме помоћи деци, хендикепираним, старим и немоћним лицима, спроводи акције заштите животне околине и др.

Законом о Црвеном крсту Србије утврђено је да Црвени крст Србије сваке године у периоду од 8. до 15. маја, обележава посебну манифестацију „НЕДЕЉА ЦРВЕНОГ КРСТА”, када се у корист ове организације обавезно наплаћује, поред прописаних износа на цене карата за различите намене, и износ на сваку поштанску пошиљку у унутрашњем поштанском саобраћају (осим на пошиљке новина и часописа). Остварена средства користе се за реализацију програмом утврђених циљева и задатака.

У циљу спровођења овог закона, надлежно Министарство здравља је доставило иницијативу да се у 2016. години издаје доплатна поштанска марка „НЕДЕЉА ЦРВЕНОГ КРСТА” у периоду од 8. до 15. маја.

Средства прикупљена од продаје наведене доплатне поштанске марке користиће се за финансирање делатности Црвеног крста Србије за реализацију Програма: „Ефикасан одговор Црвеног крста на несреће – јачање капацитета локалне заједнице за смањење ризика и последица од елементарних непогода и других типова несреће – 2016. година”, којим су предвиђене конкретне активности деловања ове организације, а који је усвојио Управни одбор Црвеног крста Србије на седници од 28. јануара 2016. године.

Предложени програм дефинише припреме Црвеног крста Србије за одговор на несреће, обезбеђивање минимума хуманитарних потреба, постизање минимума стандарда у опремању и обучавању структура Црвеног крста Србије за обављање задатака евакуације и збрињавања, као и јачање капацитета заједнице за смањење ризика и последица од елементарних и других типова несреће.

Деловањем у несрећама у протеклом периоду Црвени крст Србије је утврдио да су најчешће несреће које погађају Србију поплаве, клизишта, земљотреси и екстремни метеоролошки услови, и да је недовољна информисаност грађана Републике Србије о систему заштите и спасавања, као и о мерама које могу предузети у циљу превенције самих догађаја и смањења ризика од несрећа, доприносила да последице таквих несрећа буду још веће. Како различите анализе и студије случаја домаћих и страних институција показују да ће климатске промене у блиској будућности додатно проузроковати елементарне непогоде Црвени крст Србије је сагледао неопходност едукације грађана о областима које се односе на елементарне непогоде, несреће и катастрофе.

Главни циљ Програма јесте рад на превенцији, тј. едукација 1.000 деце узраста 9-11 година о смањењу ризика и последица од елементарних непогода и других врста несрећа у 10 средина у Републици Србији (Кикинда, Суботица, Зрењанин, Савски венац, Стари град, Вождовац, Ужице, Краљево, Лепосавић и Косовска Митровица). Ово је примарна циљна група Програма јер представља узрасну категорију становништва која је у тренутку несреће једна од најугроженијих категорија становништва, док би свеукупан обухват овим програмом био преко 5.000 лица (поред деце узраста 9-11 година, били би обухваћени родитељи, чланови породица, млади волонтери Црвеног крста, просветни радници и др.). Такође, Програм има за циљ да, када је реч о елементарним непогодама и другим врстама несрећа, ојача капацитете локалне заједнице подизањем свести о систему раног упозоравања и спремности за спровођење мера самозаштите и међусобне заштите.

Предлаже се да се доплатна поштанска марка издаје у тиражу од 750.000 комада што би при висини апоена од 10 динара, и реализацијом укупног тиража омогућило остварење бруто прихода од 7.500.000 динара.

Одредбом члана 17. став 1. Закона о Влади уређено је да Влада којој је престао мандат може вршити само текуће послове и не може предлагати Народној скупштини законе и друге опште акте нити доносити прописе, изузев ако је њихово доношење везано за законски рок или то налажу потребе државе, интереси одбране или природна, привредна или техничка несрећа. Разлог за доношење Уредбе о издавању доплатне поштанске марке „НЕДЕЉА ЦРВЕНОГ КРСТА” је спровођење закона. Наиме, имајући у виду да је чланом 15. Закона о Црвеном крсту Србије утврђено да Црвени крст Србије сваке године у периоду од 8. до 15. маја, обележава посебну манифестацију „НЕДЕЉА ЦРВЕНОГ КРСТА”, када се у корист ове организације обавезно наплаћује, поред осталог, и износ на сваку поштанску пошиљку у унутрашњем поштанском саобраћају (осим на пошиљке новина и часописа), и да је Министарство здравља сходно томе доставило Министарству финансија иницијативу да и у 2016. години припреми Предлог уредбе о издавању доплатне поштанске марке „НЕДЕЉА ЦРВЕНОГ КРСТА”, чијом реализацијом треба да се обезбеде финансијска средства Црвеном крсту Србије за спровођење Програма „Ефикасан одговор Црвеног крста на несреће – јачање капацитета локалне заједнице за смањење ризика и последица од елементарних непогода и других типова несреће – 2016. година”, то се предлаже да Влада усвоји наведени предлог уредбе.

На Програм коришћења средстава који доноси корисник средстава, сагласност даје Влада.

III. РЕШЕЊА КОЈА СЕ ПРЕДЛАЖУ УРЕДБОМ

У члану 1. ове уредбе предвиђа се да се плаћа доплатна поштанска марка „НЕДЕЉА ЦРВЕНОГ КРСТА” од 8. до 15. маја 2016. године, и то у тиражу од 750.000 комада, у апоену у висини од 43,4% од износа номиналне вредности поштанске марке за писма тежине до 20 грама (која износи 23 динара), односно 10 динара.

У члану 2. ове уредбе предвиђено је да средства од продате доплатне поштанске марке, Јавно предузеће „Пошта Србије”, Београд, уплаћује дневно на рачун прописан за уплату средстава остварених продајом доплатне поштанске марке „НЕДЕЉА ЦРВЕНОГ КРСТА”.

Средства по основу продате доплатне поштанске марке „НЕДЕЉА ЦРВЕНОГ КРСТА” намењују се Црвеном крсту Србије, као кориснику средстава.

Остварена средства по основу продате доплатне поштанске марке користиће се према програму који доноси корисник тих средстава, на који сагласност даје Влада.

У члану 3. ове уредбе предвиђено је да се начин издавања доплатне поштанске марке регулише уговором између корисника доплатне поштанске марке и предузећа које обавља послове продаје доплатне поштанске марке у складу са законом.

У члану 4. предвиђено је ступање на снагу ове уредбе.

IV. РАЗЛОЗИ ЗА СТУПАЊЕ НА СНАГУ УРЕДБЕ У РОКУ КРАЋЕМ ОД ОСАМ ДАНА

Предлаже се да се ова уредба донесе у року краћем од осам дана из разлога што је неопходно да се предузму одговарајуће претходне активности, односно штампање и дистрибуција предметне доплатне поштанске марке, како би се обезбедило да реализација, односно издавања исте отпочне у року предвиђеном овом уредбом.

V. СРЕДСТВА ПОТРЕБНА ЗА СПРОВОЂЕЊЕ УРЕДБЕ

Средства за спровођење ове уредбе у висини од 7.500.000 динара планирана су Законом о буџету Републике Србије за 2016. годину („Службени гласник РС”, број 103/15) у оквиру Раздела 25 - Министарство здравља, Глава 25.0 - Министарство здравља, програм 1806 - Подршка удружењима и организацијама, функција 760 - Здравство некласификовано на другом месту, програмска активност 0002 - Јавна овлашћења поверена Црвеном крсту Србије, економска класификација 481 - Дотације невладиним организацијама.